Марко Ганчев
Откриването на кибернетиката

chitanka.info

Кибернетичната машина

не сбърква ни веднъж дори.

Кому ли през главата мина

идея да я сътвори?

Не знам, но геният божествен

когато го е осенил,

навярно тих и неизвестен

той на събрание е бил.

И както Архимед закона

открил във ваната си гол,

тоз „Еврика“ е викнал във салона

върху един разскърцан стол.

Тук принципът „самопоправка“

в изказванията е чест,

а той е първа предпоставка

на кибернетиката днес.

Уж някой своя председател

ще разгроми на пух и прах,

ала се сеща как е патил,

поправя се и сяда плах.

След него някой друг напира

въпроси други да реши,

но бързо сам се коригира

от страх, че може да сгреши.

И рекъл нашият тогава:

— О, аз машина ще създам,

която се самопоправя,

ако посбърка тук и там.

То не било задача тежка,

щом вече е открит закон

и днес машината без грешка

логаритмува трилион.

Пресмята тя за късо време

где спътникът ще се яви,

но по обществени проблеми

не е използвана, уви.

Не и нужно то. Защо ще

се пръскат средствата? Ами!

Ний на събрания все още

се коригираме сами.

1962

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.